《壬辰寄谢陈伯玑先生选刻忠悯遗诗》
明代·黎延祖

古道谁于今日然，碑阴硕友记吾先。交因陈实生前重，书识扬雄死后传。

恨魄犹随南诏鸟，吟魂应慰北邙烟。鹠鹂感激知何用，四壁无藏自可怜。

作者简介：黎延祖（约一六二七—？），字方回。番禺人。遂球长子。明思宗崇祯贡生，以父荫锦衣卫指挥佥事。明亡，隐居不仕。有《瓜圃小草》。清同治《番禺县志》卷四二有传。